RESOLUCIÓN do 15 de xaneiro de 2016 pola que se publica o Plan de formación do persoal das administracións e entes públicos da Comunidade Autónoma, das entidades locais e da Administración de xustiza de Galicia, así como do persoal de administración e servizos (PAS) das tres universidades galegas, para o ano 2016.
Escola Galega de Administración Pública — III. Outras disposicións — 28/01/2016

O artigo 15 da Lei 2/2015, do 29 de abril, do emprego público de Galicia, ao establecer as competencias da consellería competente en materia de administracións públicas, sinala na súa letra c) que lle corresponden as relativas á formación dos empregados públicos da Administración xeral da Comunidade Autónoma de Galicia e das entidades públicas instrumentais do sector público autonómico.
Cumprindo co establecido neste mandato legal, o Plan de formación da Escola Galega de Administración Pública –en diante EGAP– para o ano 2016 recolle as actividades formativas dirixidas a estes colectivos. Desta forma comprende: o persoal ao servizo da Administración xeral da Comunidade Autónoma, o persoal ao servizo da Administración de xustiza de Galicia, o persoal ao servizo das entidades locais de Galicia, o persoal dos entes instrumentais do sector público autonómico do artigo 45.a) da Lei 16/2010, do 17 de decembro, de organización, funcionamento da Administración xeral e do sector público autonómico de Galicia e das institucións públicas autonómicas, e o persoal de administración e servizos (PAS) das tres universidades galegas (UDC, USC e UVigo).
O plan integra por primeira vez a formación dirixida a estes colectivos, e recolle o conxunto de accións estratéxicas para a formación e actualización profesional dos empregados públicos da Comunidade Autónoma a través dunha oferta ampla e variada coa que mellorar a súa cualificación e capacitación profesional. O feito de aglutinar a formación destinada aos distintos colectivos de empregados públicos nun único instrumento constitúe unha acción pioneira coa que se pretende dotar de unidade e coherencia o conxunto da oferta formativa.
Para a elaboración do plan tivéronse en conta as necesidades formativas dos diversos organismos e nel participaron as distintas consellerías da Xunta de Galicia, a Dirección Xeral de Xustiza, a Dirección Xeral de Administración Local, os entes instrumentais do sector público autonómico, as institucións públicas autonómicas e as tres universidades de Galicia. Ademais, contouse coa colaboración dos coordinadores de formación da cada centro directivo, de docentes e expertos de distintos campos formativos e as achegas dos propios destinatarios da formación, os cales coas súas suxestións contribuíron a facer do plan un verdadeiro instrumento para a mellora continua.
Así mesmo, na súa configuración, tívose en conta a demanda real rexistrada nos cursos e os resultados da avaliación das actividades desenvolvidas nos anos anteriores. Estas son as ferramentas chave que permitiron a creación dun programa de calidade e adecuado aos requirimentos dos usuarios.
Como resultado do anterior, a EGAP presenta un plan de formación estruturado en accións formativas de carácter transversal e específico. As primeiras teñen por obxecto ofrecer un currículo básico horizontal que capacite os empregados públicos para realizaren as funcións que son xenéricas e que constitúen as bases da organización da Administración. Doutra banda, as accións formativas específicas comprenden o conxunto de actividades cuxo obxectivo está directamente relacionado coa adaptación permanente ao posto de traballo, incluíndo contidos sectoriais relativos a competencias concretas.
O plan volve apostar polos diferentes contornos de aprendizaxe e metodoloxías, entre os que están a autoformación, a teleformación e a docencia presencial. Así pois, a pluralidade de formatos, modalidades e metodoloxías constitúe outra das liñas distintivas do plan, que ten o obxectivo de facilitar a formación continua por parte dos empregados públicos ao eliminar calquera posible barreira no acceso e promover a conciliación da vida laboral e familiar.
Como resultado das análises da demanda amplíase o catálogo de actividades dispoñibles na modalidade de autoformación. Con esta actuación, o propósito é achegar a oferta formativa ao maior número de persoas, garantindo a equidade no acceso aos contidos máis demandados, e que os empregados públicos poidan acreditar a súa competencia mediante unha proba voluntaria.
Continúase, así mesmo, apostando pola teleformación, cunha elevada porcentaxe de actividades formativas impartidas nesta modalidade, da que temos constatado as súas múltiples vantaxes. A EGAP vén traballando nos últimos anos na consolidación dun espazo virtual de coñecemento, cunha formación en liña coa cal o alumnado pode xestionar o seu proceso de aprendizaxe.
O plan quere ser un instrumento que permita a actualización de coñecementos e incorpora as novidades lexislativas ou de funcionamento que poidan permitir unha mellor prestación de servizos por parte das administracións públicas. Para conseguir esta finalidade procedeuse a unha revisión profunda dos contidos e a unha diversificación da oferta formativa, coa incorporación dunha elevada porcentaxe de cursos novos.
O plan, ben que presenta un carácter integral, atende en todo momento ás particularidades e especificidades dos distintos colectivos de empregados públicos a que se dirixen as actividades, procurando a máxima adecuación aos destinatarios. Por este motivo, á hora de determinar os contidos e modalidades formativas, atendeuse á diversidade dos perfís profesionais e á distribución territorial dos efectivos e tívose en conta a diversidade de niveis e escalas de traballo a que se adscriben os destinatarios.
Cómpre salientar tamén o gran incremento da oferta dirixida ao persoal das entidades locais e o avance no desenvolvemento dos itinerarios para o persoal da Administración de xustiza, artellando unha formación modular estratéxica para a capacitación deste persoal. O PAS das universidades pode acceder a cursos transversais, na modalidade en liña, cos cales se pretende dar resposta aos seus especiais requirimentos. Cumprindo co establecido no artigo 15.c) da Lei 2/2015, do 29 de abril, do emprego público de Galicia, aínda que comezado no ano 2015, incorpórase este ano a formación dos entes instrumentais do sector público autonómico e das institucións públicas autonómicas.
Queremos que o plan sexa tamén un instrumento que contribúa a promover a igualdade no seo das administracións, a eliminar os estereotipos de xénero e a evitar calquera forma de discriminación. Con este propósito, reforzáronse e diversificáronse as actividades formativas nesta materia coa introdución de novos contidos.
A avaliación dos plans formativos, concibida como un proceso sistemático e permanente de recollida de información, é hoxe un dos alicerces en que se sustenta o modelo formativo da EGAP. Este permite mellorar a programación dos cursos, adecuar as actividades ás necesidades e expectativas dos usuarios, mellorar a calidade das actividades incluídas no plan e, en último termo, reforzar a transparencia, a rendición de contas e o control de resultados.
Polo demais, cómpre salientar que esta resolución ten carácter informativo e que a execución das accións recollidas nela queda condicionada á existencia de crédito orzamentario adecuado e dispoñible e ao que se estipule en cada convocatoria. Así mesmo, débese advertir que quedan excluídas as actividades derivadas de cursos selectivos; os cursos superiores; as actuacións en colaboración; as xornadas, conferencias, seminarios e cursos monográficos; as actividades doutras administracións públicas (agás as sinaladas) e as actividades de formación do persoal docente da Consellería de Cultura, Educación e Ordenación Universitaria, e do persoal sanitario.
Feitas estas advertencias, resta só sinalar que para acceder ás accións formativas recollidas neste plan os empregados públicos deberán formalizar a súa matrícula logo de que se publiquen no Diario Oficial de Galicia as correspondentes convocatorias.
Este plan de formación foi aprobado polo Consello Reitor deste organismo autónomo en sesión do día 14 de xaneiro de 2016.
De acordo co exposto, publícase como anexo a esta resolución o Plan de formación do persoal ao servizo da Administración da Comunidade Autónoma, do persoal ao servizo da Administración de xustiza de Galicia, do persoal ao servizo das entidades locais de Galicia, do persoal dos entes instrumentais do sector público autonómico do artigo 45.a) da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, das institucións públicas autonómicas e do PAS das tres universidades galegas para o ano 2016.
Santiago de Compostela, 15 de xaneiro de 2016